Forecast - Astrodienst Gastgebruiker u1336689390
30-jun-2016, 17:59 UT/GMT Anthelia – Roekeloos
Gepubliseer deurRoekeloos	 25/01/2018 28/03/2018
3 Kommentare op Anthelia
Aanhangers sal verheug wees oor die nuus dat Bottomless Coffee Band se tweede vollengte album Anthelia op 23 Februarie 2018 bekendgestel word.
Die album bestaan uit 11 nuwe liedjies: nege in Engels en twee in Afrikaans. Lourens en Esté Rabé van BCB sê dat die doel was om ‘n diverse album te maak, terwyl die essensie en integriteit van hulle musiek steeds alles saambind.
Lourens noem dat hulle dit geniet het om ook vir die eerste keer in Afrikaans musiek te maak. “Dit is ons moedertaal en dus `n natuurlike wending vir ons.” Die resultaat van die album is ‘n kombinasie van folk-pop, rock en ook ballades met ‘n klassieke gevoel. Hierdie album sal jou laat dans, glimlag, huil en sing, alles in die liedreis-baadjie van een paartjie se ervaring van die lewe.
Die duo is gevorm tydens hulle studentejare aan die Universiteit van Stellenbosch. Na afloop van hulle studies het albei lede voltydse korporatiewe loopbane gevolg: Lourens as ‘n beleggingsanalis in die batebestuur bedryf terwyl Esté ‘n korporatiewe teatermaatskappy op die been gebring het.
BCB het ‘n gemiddeld van 150 vertonings per jaar uitgevoer sedert die uitreiking van hul debuutalbum Room With A View in 2015. Gevolglik kon die paartjie hul korporatiewe werke verlaat om op ‘n voltydse loopbaan in musiek te fokus. Lourens verklaar: “Dit was ‘n droom wat waar geword het vir beide van ons. Daar is groot vryheid daarin om die waagmoed te hê om dit wat die wêreld as ‘sukses en sekuriteit’ voorskryf na te kon laat om ons passie en drome na te streef. Ons het besef dat `n betekenisvolle lewe vir ons meer belangrik is as sekuriteit.” Esté voeg by: “Sedert die begin is ons hoof doel om ander deur musiek te inspireer. In ‘n wêreld vol soveel gebrokenheid en misverstande wil ons musiek maak wat hoop sal gee, verandering kan inspireer, liefde bring en mense verenig.”
BCB het tot op hede ook al in verskeie lande buite SA opgetree, insluitende Namibië, België, Nederland en die Verenigde Koninkryk. Esté verduidelik: “Ek dink die internasionale toer het die rol van katalisator gespeel om ons te laat werk op die nuwe album. Hoe kan dit nie? Ons het dinge ervaar wat die moeite werd was om te dokumenteer en die inspirasie het al hoe meer duidelik geword met elke stap wat ons geneem het.”
Soos enige musikant weet, is inspirasie nie die enigste bestanddeel in die resep om ‘n volwaardige album te maak nie. Die volgende stap was om ‘n musiekregisseur en ‘n ateljee te vind. Lourens, met ‘n vonkel in sy oog, onthou hul oorspronklike idee: “Toe die tyd gekom het om op die nuwe album te begin, was ons ook besig om na ‘n nuwe huis te trek. Die idee was om ‘n huisateljee te bou en dan hierdie pragtige verhaal rondom die opname-proses te skep. Ons het egter vinnig besef dat dit makliker gesê as gedaan is, en na ‘n gesprek met ‘n plaaslike kunstenaar, het ons kontak gemaak met Bellville Studios onder leiding van die legendariese Theo Crous. Ons was baie bly toe hy ingestem het om saam met ons te werk.”
“Ons kon nie vir beter gevra het nie” voeg Esté by. “Om te kon werk met Theo Crous was ‘n fenomenale ervaring en ons het daarin geslaag om die album binne 6 maande te voltooi. Hoewel die oorspronklike gevoel van BCB steeds in die nuwe materiaal voorkom, het die liedjies nou ‘n meer volwasse klank waaroor ons baie opgewonde is. Toe ons ons eerste album geskryf het, was ons ‘n jong egpaar, vars uit Universiteit. Nou is dit 3 jaar later en ons het baie geleer oor die bedryf en ook oor onsself as kunstenaars en liedjieskrywers.”
Die naam, “Anthelia”, is geïnspireer deur die titelsnit wat die essensie van die album vasvang. Dit beteken: “Die vermoë om engele te sien”. Die duo verwerk dit in hul eie interpretasie: “Die vermoë om skoonheid in alles en almal rondom ons te sien.”
Bottomless Coffee Band het op 12 Desember 2017 ‘n video van die eerste radiosnit vanaf die album uitgereik. Die snit getiteld “Broken System”, is ook vanaf die maand op SA. (Sien die video onder.)
Lig wat skyn
Inligting oor die album bekendstelling: Stellenbosch and Pretoria:
23 Februarie 2018 – Oude Libertas, Stellenbosch
•	Kaartjies: R150 – R180
•	Addres: Hoek van Adam Tas & Oude Libertas, Stellenbosch, 7600
•	Kaartjies by Computick-et: https://online.computicket.com/web/event/bottomless_coffee_band_cd_launch/1202131935/0/83742102
•	Meer inligting: +27 21 809 7473/7380
19 April 2018 -Atterbury Teater, Pretoria
•	Addres: 4 Daventry St, Lynnwood Manor, Pretoria, 0081
•	Kaartjies by Computick-et: https://online.computicket.com/web/event/bottomless_coffee_band_album_launch/1205440796/0/83982113
•	Meer inligting: 012 942 5951
Bottomless Coffee Band tree ook op 8 Maart by die Woordfees en op 1 en 2 April by KKNK Oudtshoorn op. Nog toerdatums word binnekort bekend gemaak.
Gepubliseer deurRoekeloos 25/01/2018 28/03/2018 Gepubliseer inMusiekSleutelwoorde: Bottomless Coffee Band
Die riel van hiphop
Dis ’n land
Terug pieng: Ek sal wag | Roekeloos
Terug pieng: Bottomless Coffee Band op toer in SA | Roekeloos